Нэгуэр Айданэ лъэхъэнэщIэм зыхуегъэхьэзыр
Ди республикэр зэрыгушхуэ спортсменхэм ящыщщ дзюдоист, Европэм и Кубокыр къэзыхьа, щIалэгъуалэм я европэпсо зэхьэзэхуэхэм щэнейрэ жэз медалхэр щызыIэрызыгъэхьа, спортым и мастер, Урысейм дзюдомкIэ и цIыхубз командэ къыхэхам хэт Нэгуэр Айданэ.
Нэгуэрым и япэ гъэсакIуэу щытащ УФ-м щIыхь зиIэ и тренер, КъБР-м дзюдомкIэ и федерацэм и президент Емкъуж Мухьэмэд. Иужьрей илъэсхэм ди лъэпкъэгъу пщащэр щопсэу икIи зыщегъасэ Армавир къалэм. Абы и гъэсакIуэщ УФ-м щIыхь зиIэ и тренер, Краснодар крайм дзюдомрэ самбэмкIэ и федерацэм и президент, самбэмкIэ Урысейпсо федерацэм и вице-президент Бабаян Рудольф.
Нэгуэр Айданэ Джэрмэншык къуажэм къыщалъхуащ. Абы и адэ Нэгуэр Хьэмидбий СССР-м бэнэкIэ хуитымкIэ тIэунейрэ и чемпионщ.
ЗэрыцIыкIурэ гимнастикэмкIэ зызыгъасэу щыта Айданэ илъэсипщIым иту Емкъуж Мухьэмэд и деж дзюдом зыщыхуигъэсэн щIидзащ. И гъусэу езыгъэжьа спортсмен цIэрыIуэ куэдым хуэдэу, япэ тренерымкIэ Айданэ и кIэн къикIауэ жыпIэ хъунущ. Абы и дежкIэ апхуэдэщ Олимп джэгухэм жэз медаль къыщызыхьа, Урысейм дзюдомкIэ и цIыхухъу командэ къыхэхам и тренер нэхъыщхьэ Тау Хьэсэнбий.
«Псоми сыхуэзыгъэсар си япэ тренерырщ, — жеIэ пщащэм. — Зыгъэсэныгъэм япэ зыри изгъэщу щытакъым. Зызгъасэрт, сышхэрт, сыжейрт, сыбанэрт. Сытым дежи зыгъэсэныгъэхэм е зэхьэзэхуэхэм сыщыIэт — арат си дежкIэ нэхъыщхьэр. Уеблэмэ сыкъыщалъхуа махуэм техуами, спорт пэшым зызгъэсэну сыкIуэрт».
Иджыпсту Айданэ КъБКъУ-м и юридическэ факультетым заочнэу щоджэ. ИлъэситI ипэкIэ Армавир Iэпхъуащ. Нэгъэсауэ зигъэсэн папщIэ зыхуэныкъуэ псори здэщыIэ щIыналъэхэм ящыщу аращ и унэм нэхъ пэгъунэгъуу игъуэтар.
Зыхэта зэхьэзэхуэхэм ящыщу спортсменым игу къинэжахэм ящыщщ Корее Ипщэм 2015 гъэм щекIуэкIа гъэмахуэ Универсиадэр. Абы щхьэзакъуэ зэпеуэм ебланэ щыхъуащ, гуп зэхьэзэхуэм жэз медалыр къыщихьащ. «Сыт хуэдэ къалэ дыщыбанэми, абы и дахагъэхэр зэзгъэлъагъуну Iэмал сиIэкъым. Сэ сыщыбанэр нэхъ хьэлъэхэм я гупращи, утыку дыкъыщихьэр зэпеуэхэм я иужьрей махуэрщ. Аращи, зыгъэсэныгъэхэм дыкъыдэхуэркъыми, зыплъыхьыпIэ дгъуэтыркъым. Нэхъ псынщIэхэр ипэ махуэхэм мэбанэри, къыкIэлъыкIуэхэм я нэгу зрагъэужьри дэтщ. Сэ къыспэщылъым срогузавэри сыщысщ», — жеIэ Айданэ.
2015 гъэм и кIэм игъуэта фэбжьым и зэранкIэ илъэсым нэблагъэкIэ утыкум къихьакъым Нэгуэр Айданэ. Абы зэрыжиIэмкIэ, зэхьэзэхуэхэм хуабжьу хуэзэшащ. «Сытым дежи зызогъасэ. Сызыхуэзэшыр зэхьэзэхуэхэрщ — утыку сыкъыщимыхьэм и деж гукъыдэжыншэу сыщытщ. ТекIуэныгъэм и IэфIыр куэд щIауэ зыхэсщIакъым. ЕтIуанэ, ещанэ увыпIэхэр гуапэщ, пщIэщ, ауэ апхуэдэ дыдэкъым. Япэ увыпIэм утету, уэ нэхърэ нэхъыфI зэрахэмытыр щызыхэпщIэм и деж — мис аращ гухэхъуэр», — жеIэ Нэгуэрым.
Псори зэрыщыгугъым хуэдэу зэхуэхъумэ, пщащэм иджыри зы олимп лъэхъэнэкIэ спортым хэтыну и мурадщ. ДызыхуэкIуэ гъэмахуэ Олимп джэгухэм ирихьэлIэу абы хуэфэщэн ныбжьи Iэзагъи зэригъэпэщыфынущ.
Мэзкуу Андемыркъан.
